Српкиња
Ја сам млада Српкиња,
Милком ме зову,
Имам другу Српкињу,
Анку кумову,
Имам драгог Војина,
Српског сина, Србина,
Лепог, красног Србина,
Правог Србина,

Мати ми је Српкиња,
Српског оца кћи,
Оца си ми дојила,
Српска мајко, ти:
Срб Србина родити,
Српска сиса дојити
Мора новог Србина,
Правог Србина.

Ја ћу младом Србину
Српче родити,
Српским ћу га, Србина,
Млеком дојити,
Нека и он Српству да
Новог опет Србина
Лепог, красног Србина,
Правог Србина.

Волем једног Србина
Нег’ туђ цео свет,
Макар да га одева
Злато и скерлет,
И кад будем умрети,
Кћер ћу моју заклети
Нека љуби Србина,
Слатког Србина.

1837.

Извор 
 Лесковац Младен, Антологија старије српске поезије, Матица српска, СКЗ, Нови Сад, 1964, стр 237-238

Јован Суботић
Поезија